  Полина Уразова Анжелика Тихонова корреспондент Удмуртиын шуныт кариськем дырысен лемтэй мертчиськон укмыс учыръёсты пусйизы ни, со пӧлысь кыказ учырын шугадӟонэ пиналъёс шедизы. Со сярысь Роспотребнадзорлэн элькунъя управлениезлэн пресс-службаез ивортӥз. Тужгес трос учыръёсты Пичи Пурга ёросын шараязы. Отын куинь адями эмчиос доры вазиськиз. Ижкарын кык мурт шуге-леке сюриз, Вотка, Эгра ёросъёсын, Можгаын но Воткаын – быдэн одӥг. Лемтэй мертчиськон учыръёсты ӵемгес нюлэс котыръёсын пусйизы. Лабораториын эскеронъёс одӥг нымы-кибылэсь но лек черъёссэ ӧз шараялэ. Пусъём, 2022-тӥ ар кутсконысен Удмуртиын лемтэй энцефалитлэсь 29 сюрс 901 адями прививка пуктӥз ни (чакламлэсь 25,1 процентэз), со пӧлысь 22 сюрс 231-ез – пиналъёс. Тодэ вайытом, элькунын туэ лемтэй мертчиськон нырысетӥ учыръёсты оштолэзь кутсконын пусйизы.  Тегъёс: Ижкар Удмуртия лемтэй Тазалык  